巫山圖歌
作者：呂本中
朝代：宋

paragraphs: 君不見我家壁上六幅圖，淡墨寒煙半江水。
上有巉然十二峰，乃似突兀當空起。
幽花嫵媚閉泥土，亂石崢嶸入荆杞。
巫山縣下水到天，神女廟前江接連。
溪流去與飛瀑亂，屋角卻對寒崖懸。
陽臺昨夢不知處，只今饑鴉迎客舡。
饑鳥受食不肯去，舟子欣然得神護。
曉鏡新粧斂舊屏，亦有餘紅點荒樹。
病夫坐穩便幽禪，每見此畫心茫然。
文章事業已罷倦，少日氣味無寅緣。
楚王不作宋玉死，莫雨朝雲千萬年。